**The Good, the Bad & the Queen** foi un supergrupo inglés de art rock composto polo cantante Damon Albarn de Blur e Gorillaz, o baixista Paul Simonon de The Clash, o guitarrista Simon Tong de The Verve, e o batería Tony Allen de Fela Kuti. A banda publicou o seu álbum de estrea, *The Good, the Bad & the Queen*, no ano 2007. O seu segundo disco, *Merrie Land*, co-producido con Tony Visconti, apareceu en 2018. No ano 2019, Albarn anunciou que o grupo se disolvía. Allen morreu en 2020.

Historia
--------

### Formación e álbum de estrea

The Good, the Bad & the Queen comezou como un proxecto en solitario de Damon Albarn con produción de Danger Mouse. Porén, en xullo de 2006 o proxecto convertérase nunha banda co baixista de The Clash Paul Simonon, o guitarrista de The Verve Simon Tong, e o batería de Fela Kuti Tony Allen. Albarn coñecera a Simonon na voda do cantante de The Clash Joe Strummer en 1997, e Tong traballara con Albarn na xira do álbum de Blur *Think Tank* de 2002, enchendo o espazo que deixara Graham Coxon tras a súa marcha. Allen contactou con Albarn tras escoitar o sinxelo de Blur de 2000 "Music Is My Radar", que fai referencia a el.

The Good, the Bad & the Queen realizou o seu primeiro concerto nun pub en Devon o 20 de outubro, seguido por unha actuación no London Roundhouse o 26 dese mes como parte do BBC Electric Proms. A banda publicou o seu primeiro sinxelo, "Herculean", o 30 de outubro. O 12 de decembro o grupo realizou un concerto segredo para lanzar a súa xira diante de 300 fans no Wilton's Music Hall, Londres.

O 12 de xaneiro de 2007 o grupo lanzou o segundo sinxelo, "Kingdom of Doom", que se converteu no seu primeiro sinxelo en entrar no Top 20. O 2 de abril de 2007 apareceu o seu terceiro sinxelo, "Green Fields", que chegou ao número 51 na súa primeira semana.

The Good, the Bad & the Queen editou o seu álbum autotitulado de estrea o 22 de xaneiro de 2007. Foi votado pola *Observer Music Magazine* como mellor álbum de 2007. Nese momento, Albarn dixo que *The Good The Band And The Queen* era o título do álbum e non o da banda, indicando que o grupo non tiña nome. Simonon dixo: "non bautizamos propiamente á banda, porque un nome é para un matrimonio".

Albarn dixo que o grupo "terminara permenentemente" en 2007; porén, reuniuse para actuar no carnaval Love Music Hate Racism en 2008. Tong e Simonon apareceron no seguinte proxecto de Albarn, o álbum de Gorillaz *Plastic Beach* (2010)*,* e participaron na xira do disco. En novembro de 2011, The Good, the Bad & the Queen realizou un concerto no Coronet Theatre de Londres polo 40 aniversiario de Greenpeace, sendo a primeira vez que tocaba en case tres anos. Allen e Tong apareceron na banda sonora de Albarn para a ópera *Dr Dee* (2012) e Allen colaborou novamente con Albarn no álbum de 2012 *Rocket Juice & the Moon*.

### Reunion e *Merrie Land*

En outubro de 2014 Albarn anunciou que fora composto un novo álbum e que estaba agardando para gravalo. En abril de 2017, nunha nova entrevista con *Q*, informouse de que aínda se estaba preparando un novo álbum pero que os recentes eventos causaran que o grupo comezase de novo. Albarn dixo a *Q* que o Brexit "lles dera un marabilloso punto de partida".

Tras un intervalo de sete anos dende que os membros do grupo tocaran por última vez xuntos en 2011, a banda lanzou o tema "Merrie Land" do seu segundo álbum do mesmo nome o 23 de outubro de 2018 coa publicación do seu vídeo musical en YouTube. Posteriormente fixeron a súa primeira aparición pública en sete anos tocando a canción no programa *Later…With Jools Holland* on30 de outubro de 2018. O 5 de novembro de 2018 interpretaron o segundo sinxelo, "Gun to the Head", no mesmo programa.

O 17 de outubro de 2018 a banda anunciou o seu segundo álbum, *Merrie Land*, producido por Tony Visconti. Foi editado o 16 de novembro, cando "xurdiron as circunstancias axeitadas", a través do novo selo Studio 13 creado por Albarn. Este álbum foi descrito por Albarn como "unha reticente carta de despedida" respostando ao proceso do Brexit que se estaba a producir e a "unha serie de observacións e reflexións sobre o carácter británico en 2018".

A banda realizou o seu primeiro concerto para este traballo en Tynemouth o 26 de novembro de 2018, sendo o inicio dunha xira de oito datas polo Reino Unido. Despois a banda comezou unha xira europea dende marzo ata agosto de 2019. O 16 de agosto de 2019, no derradeiro concerto da xira de promoción do álbum no Lowland Festival, Albarn díxolle á audiencia: "Este é o noso derradeiro concerto. Despois disto, puf. Feito". Allen morreu en abril de 2020.

Discografía
-----------

### Álbums

| Álbum | Ano | Selo |
| --- | --- | --- |
| *The Good, the Bad & the Queen* | 2007 | Parlophone |
| *Merrie Land* | 2018 | Studio 13 |

Notas
-----

1. ↑  "Damon Albarn forms new band". *NME* (en inglés). 2006-07-28. Consultado o 2021-04-21.
2. 1 2  "Songs of experience". *www.telegraph.co.uk*. Consultado o 2021-04-21.
3. 1 2  "Damon Albarn launches new band with tiny pub gig". *NME* (en inglés). 2006-10-21. Consultado o 2021-04-21.
4. ↑  *Uncut* (novembro de 2006, pp. 86-88)
5. ↑  "The Good, The Bad & The Queen: The Good, The Bad & The Queen". *NME* (en inglés). 2007-01-12. Consultado o 2021-04-21.
6. ↑  "2007: The best 50 albums". *The Guardian* (en inglés). 2007-12-09. Consultado o 2021-04-22.
7. ↑  "The Good, The Bad And The Queen reforming after secret split". *NME* (en inglés). 2008-04-24. Consultado o 2021-04-22.
8. ↑  BlurBalls. "Damon Albarn to revive The Good, The Bad and The Queen for Greenpeace charity gig". *BlurBalls - Latest Blur, Gorillaz, Damon Albarn and Graham Coxon news*. Consultado o 2021-04-22.
9. ↑  "Rocket Juice and the Moon: Rocket Juice and the Moon". *pastemagazine.com* (en inglés). 2012-03-22. Consultado o 2021-04-22.
10. ↑  Minsker, Evan. "Damon Albarn Prepping New Gorillaz and the Good, the Bad & the Queen Albums". *Pitchfork* (en inglés). Consultado o 2021-04-23.
11. ↑  "Damon Albarn is working on The Good the Bad & the Queen's long-awaited new album". *Consequence* (en inglés). 2017-04-10. Consultado o 2021-04-23.
12. ↑  "Watch The Good, The Bad & The Queen make their live return on 'Later...With Jools Holland'". *NME* (en inglés). 2018-10-31. Consultado o 2021-04-23.
13. ↑  Sodomsky, Sam. "Damon Albarn’s The Good, the Bad & the Queen Share New Song "Gun to the Head": Listen". *Pitchfork* (en inglés). Consultado o 2021-04-23.
14. ↑  "The Good The Bad & The Queen to release new album, Merrie Land, in November". *Consequence* (en inglés). 2018-10-19. Consultado o 2021-04-23.
15. ↑  Webber, Darryl (2018-11-08). "Damon Albarn talks about how Brexit inspired his new album". *EssexLive* (en inglés). Consultado o 2021-04-23.
16. ↑  "Damon Albarn's band The Good, The Bad & the Queen announce new Brexit-inspired album and Glasgow date". *www.scotsman.com* (en inglés). Consultado o 2021-04-23.
17. ↑  "Damon Albarn says The Good, The Bad & The Queen have played their "last gig" at Lowlands Festival". *NME* (en inglés). 2019-08-16. Consultado o 2021-04-23.
18. ↑  "Tony Allen, legendary drummer and Afrobeat co-founder, dies aged 79". *the Guardian* (en inglés). 2020-05-01. Consultado o 2021-04-23.

Véxase tamén
------------

### Ligazóns externas

* Páxina da banda

|  |  |
| --- | --- |
| Control de autoridades | 
* Wd: Q1537062
* WorldCat
* VIAF: 140348302
* AllMusic: mn0000632089
* BIBSYS: 8018698
* BNF: 151201837
* Discogs: 700490
* Genius: The-good-the-bad-and-the-queen
* IMDb: nm2499893
* ISNI: 0000 0001 0724 724X
* LCCN: no2007031841
* MusicBrainz: ID
* Songkick: 185157
* SUDOC: 168995611

 |